Tämän verran "uudet" alkoholijuomat maksavat – vertailimme kolmen suurimman kauppaketjun hinnat Tampereella

Aamulehti kiersi uudistuneen alkoholilain voimaantulopäivänä kolme tamperelaista kauppaa heti niiden avattua ovensa: Lielahden Citymarketin, Lielahden Prisman ja Finlaysonin Lidlin. Päivittäistavarakauppaan ilmestyneitä uusia tuotteita oli vaikea löytää Prismasta, sillä uutuuksia ei ollut nostettu valikoimasta esiin lapuilla. Citymarketissa homma oli helpompi, sillä uutuus-laput kertoivat, mikä tuote oli juuri ilmestynyt hyllylle. Myös Lidlissä pystyi suunnistamaan "Uusi!"-lappujen mukaan. Hinnat eroavat eri liikkeissä Kauppakierrosten mukaan hinnoissa on eroja. Uusien tuotteiden povattu hitti, vahva lonkero Hartwall Long Drink, maksoi 0,33 litran tölkissä Prismassa 6 kappaleen pakkauksessa 13,92 euroa ja Lidlissä 14,94 euroa. Citymarketissa hinta oli 15,18 euroa eli sama kuin Alkossa. Kolmanneslitran Olvi Sandels -olut, jonka alkoholipitoisuus on 5,3 prosenttia, maksoi Prismassa 8 kappaleen pakkauksessa 13,20 euroa. Alkon hinnastossa summa on 16,24 euroa. Liköörillä maustettu kahvijuoma Bailey's Iced Coffee Mocha maksaa Prismassa 3,09 euroa, Lidlissä 3,49 ja Alkossa 3,53 euroa. Kahdeksan kappaleen pakkaus 0,33-litraista Hartwall Lapin Kultaa, jonka alkoholipitoisuus on 5,2 prosenttia, maksaa Alkossa 16,16 euroa ja Prismassa 13,92 euroa. Vertailun hinnat sisältävät pullopantit. Vertailussa ovat mukana tuotteet, jotka pystyttiin tunnistamaan uusiksi tuotteiksi. Listasta saattaa puuttua tuotteita. Lisäksi uusia tuotteita tulee hyllyille lähipäivinä ja -viikkoina lisää. Tyhjät paikat Lielahden Prisman hyllyillä antavat ymmärtää, että uusia tuotteita on tulossa hyllyille vielä lisää.